Heherson Alvarez

Heherson «Sonny» Turingan Alvarez (født 16. oktober 1939 i Santiago i provinsen Isabela på Filippinene, død 20. april 2020 i Manila) var en filippinsk politiker. Han satt i House of Representatives of the Philippines og i Senate of the Philippines. Han var også minister (da var tittelen Secretary) for Department of Agrarian Reform fra 1986 til 1987 og for Department of Environment and Natural Resources fra 2001 til 2002.

Sonny Alvarez studerte ved University of the Philippines. Han tok også mastergrad i Economics and Public Administration ved Harvard University i Massachusetts i USA.

Ved siden av sine politiske verv markerte han seg som menneskerettighetsaktivist og naturverner. Sentrale lovinitiativer om naturvern kom fra hans virke. Under president Ferdinand Marcos' tid hadde han kjempet imot diktaturet. Han gikk i dekning etter at Marcos erklærte unntakstilstand og for å unnslippe en «shoot-to-kill»-ordre han fikk beskjed om var blitt utstedt mot ham, og gikk i eksil i USA.

Den 20. april 2020 døde Alvarez av komplikasjoner grunnet covid-19. Rundt tre uker tidligere var det bekjentgjort at han og hans hustru, teaterkunstner Cecile Guidote-Alvarez, var testet positiv for viruset.

Referanser

Personer fra Isabela
Filippinske politikere
Miljøaktivister
Dødsfall relatert til covid-19 på Filippinene
Politikere ofre for covidpandemien
Menneskerettighetsaktivister
Filippinske aktivister